[{"text_idx": "#000003", "text": "hyrwyddo a dathlu cerddoriaeth Cymru"}, {"text_idx": "#000004", "text": "promoting and celebrating the music of Wales"}, {"text_idx": "#000016", "text": "Anrhydedd anhygoel i mi yw cyrraedd y rhestr fer ar gyfer y wobr hon. Mae Gwobrau Cyfansoddwyr Ivors (Gwobrau Cyfansoddwyr Prydain tan 2019) yn rhan mor bwysig o gerddoriaeth gyfoes ym Mhrydain. Bob blwyddyn enwebir sawl cyfansoddwr ar gyfer gwaith a berfformiwyd am y tro cyntaf yn ystod y 12 mis blaenorol a hynny dros ystod o gategori\u0308au. Wrth dderbyn yr enwebiad yma, ni allaf lai na chael rhyw bwl reit hegr o \u2018syndrom y ffugiwr\u2019. Ffigurau aruthrol fu\u2019r artistiaid sydd wedi bod ar y rhestr fer yn y gorffennol, rhai dw i wir yn eu parchu - Harrison Birtwistle, Helen Grime, Kenneth Hesketh, Raymond Yiu, a llawer un arall. Mae cyrraedd y rhestr fer ar gyfer darn a gyfansoddais i Gerddorfa Genedlaethol Gymreig y BBC hefyd yn arbennig iawn i mi. Mae\u2019r Gerddorfa wedi bod yn annatod i\u2019m datblygiad fel cyfansoddwr - nid yn unig oherwydd iddynt berfformio fy ngweithiau innau yn 2019 a 2020, ond hefyd drwy eu rhaglennu helaeth. Profi amrywiaeth eang o gerddoriaeth fyw yn rheolaidd yw\u2019r addysg orau i gyfansoddwr: dros fy mhedair blynedd diwethaf yng Ngholeg Brenhinol Cerdd a Drama Cymru, dw i wedi bod yn ddigon ffodus i fynychu llawer o gyngherddau anhygoel gan Gerddorfa Gymreig y BBC. Hefyd dw i\u2019n gyffro i gyd wrth edrych ymlaen at ddyfodol y gerddorfa gyda\u2019r ti\u0302m newydd sef y cyfarwyddwr Lisa Tregale a\u2019r prif arweinydd Ryan Bancroft wrth y llyw ac mi wn fod ganddyn nhw rai syniadau cyffrous iawn i\u2019w datgelu."}, {"text_idx": "#000018", "text": "Fel corff datblygu i gerddoriaeth o Gymru, mae Ty\u0302 Cerdd wedi bod yn hollbwysig i\u2019m datblygiad fel cyfansoddwr. Mae eu cefnogaeth drwy gynlluniau cyfansoddi fel CoDI a Cyfansoddi: Cymru\u2019r BBC wedi bod yn anhygoel. Mae eu partneriaeth agos a\u0302 Cherddorfa Gymreig Genedlaethol y BBC wedi sicrhau bod Cyfansoddi: Cymru o hyd yn datblygu ac yn gwella, ac ni fydd 2021 yn eithriad yn hyn o beth. Fel rhan o\u2019r cynllun, mae Ty\u0302 Cerdd yn comisiynu tri o\u2019r cyfansoddwyr sy\u2019n cymryd rhan bob blwyddyn i ysgrifennu darn i\u2019w berfformio yng nghyfres cerddoriaeth gyfoes Neuadd Dewi Sant o\u2019r enw HwyrGerdd (NightMusic yn y Saesneg, sy\u2019n ddryslyd braidd yn y cyd-destun yma!). Y gyfansoddwraig Freya Waley-Cohen sy\u2019n curadu\u2019r gyfres a gynhelir ar Lefel 3. Ym mis Ionawr 2020, bues i\u2019n ddigon ffodus i fod yn un o\u2019r cyfansoddwyr hynny, gan gyfansoddi i\u2019r ddeuawd biano George Fu a Thomas Ang."}, {"text_idx": "#000020", "text": "Mae gan fy nghyfansoddiad Night Music le arbennig iawn yn fy nghalon. Wedi\u2019i gyflwyno i\u2019m diweddar nain, Mary Dommett, teimlaf, nid yn unig ei fod yn ddathliad o\u2019i bywyd, ond hefyd yn llythyr ffarwe\u0301l ar o\u0302l salwch hir. Mae wedi\u2019i hymgorffori yn y darn gyda\u2019r brif alaw sy\u2019n tanategu\u2019r gwaith cyfan, gan amlinellu rhyw chwiban y bydden ni\u2019n ei ddefnyddio i gael hyd i\u2019n gilydd pan fydden ni ar grwydr. Os rhywbeth, mi welaf yr enwebiad yma fel teyrnged iddi hi, achos hebddi hi fyddwn i ddim lle\u2019r ydw i heddiw. Er bod gan y darn yma gysylltiad hynod bersonol, mae\u2019r natur raglennol yn un sy\u2019n edrych ar amser y nos a\u2019m hymateb emosiynol iddo \u2013 gan gyfuno delweddau o lonyddwch ochr yn ochr ag eiliadau o egni i roi ymdeimlad a\u0302 chreaduriaid y nos yn sgathru o gwmpas. Drwy wahanol lensys, gall y gynulleidfa ddehongli\u2019r darn yma mewn llawer o wahanol ffyrdd ac mae hynny\u2019n iawn gen i. Wedi mynd y mae\u2019r dyddiau lle mae darn wedi\u2019i osod yn sownd yn ei nodyn rhaglen ei hun a dyna\u2019r modd i bawb wrando ar y gwaith. Mae cerddoriaeth yn camu i\u2019r adwy lle bydd ein geiriau\u2019n methu ac felly dylai adael lle i bob un ohonon ni ddychmygu ein byd ein hunain wrth i ni wrando arni."}]